
ABSTRACT 

Kindergarten teacher training, observation practice in the kindergarten 

at the beginning of the 19305 in Sopron ] The XV" article of the law of 1891 settled the 
issue of kindergarten teaching in Hungary. 

With the implementation of secondary two-year kindergarten teacher training, a 
teaching certificate became mandatory to enter the workforce. In addition to the Order of 
Saint Ursula, the Hospitaller Order played a major role in educating girls in Sopron at the 
turn of the century. 

From 1899 until the 1926/27 academic year, the Roman Catholic Teacher and 
Kindergarten Teacher Trainer Institute in the House of the Sisters of the Divine Redeemer 
in Sopron accepted two cohorts into its kindergarten teacher training programme. It 
expanded to three cohorts between 1927 and 1931 and then four in 1931. The school 
eventually could not accommodate the increasing number of students and the study period 
extension. It also struggled to participate in establishing new types of schools (e. g. 
women ís upper commercial school). It needed a new building. Earl Kunó Klebelsberg, 
Minister of Culture, became a patron of the cause and supported the effort financially. A 
new building was built on Fürdő Street — today"s Ferenczy János Street — in 1927. It 
became the Szent József Institute, accommodating kindergarten teacher training, the 
commercial and industrial schools. However, referring to the scarcity of space, the 
Prefecture provided the institute with only two rooms in its new building, which explains 
why the institute could only accept students into its programmes every other year. For 
example, in the 1931/1932 academic year, the school featured only two cohorts, the 
secondyear and fourth-year cohorts, of which the second-year cohort was very large. 
Kindergarten practice accompanied the entire study period. Practical training and the 
acguisition of appropriate skills were essential reguirements for gualification. How were 
students prepared in this area? What was expected from a second-year grade student in an 
observation? What observation aspects and practical tasks were formulated for them? What 
kind of experiences did the student have about kindergarten and the children? How did the 
students manage to solve the tasks? The school bulletins do not provide answers to these 
guestions; however, with the proper analysis, a 1931/1932 observation booklet does. 


ABSZTRAKT 

Az 1891. XV. törvénycikk hazánkban rendezte a kisdedóvás ügyét. A középfokú kétéves 
kisdedóvóképzés eredményeként kötelező lett az óvodai munkába lépéshez az oklevél 
bemutatása. A századfordulón Sopronban a leánynevelés terén az Orsolyita Rend mellett 
az Irgalmas Rend játszott nagy szerepet. 1899-től az Isteni Megváltó Leányainak Soproni 
Anyaházában Fennálló Róm. Kath. Tanító- és Óvónőképző Intézet óvónőképzőjében a 
tanítás az 1926/1927-es tanévig két, 1927 és 1931 között három, majd 1931-től négy 
évfolyamúvá bővült. Az iskola épülete a tanulói létszámok, a tanulmányi idő megnyúlása, 
és az új iskolatípusok (például női felső kereskedelmi iskola) létesítésének következtében 
időközben kicsinek bizonyult, emiatt új épület építésére volt szükség. Az ügyet gróf 
Klebelsberg Kunó kultuszminiszter — pártfogolta és pénzbeli támogatásával is felkarolta, 
— melynek eredményeképpen 1927-ben elkészült az új épület, a Szent József Intézet a 
Fürdő utcában, a mai Ferenczy János utcában. Az épületben kapott helyet az óvónőképző, 
a kereskedelmi- és az ipariskola, de a Rendi Elöljáróság a hely további szűkösségére 

hivatkozva, az új épületében, csupán két termet bocsátott az intézet rendelkezésére, emiatt 
az intézetben csak kétévente tudtak első osztályt indítani. A helyhiány miatt az 
1931/1932-es tanévben ezért csak két évfolyam: a II. és IV. osztály működött, melyből a 
II. osztály nagy létszámú volt. Az óvodai gyakorlat a tantárgyak között végig kísérte a 
teljes tanulmányi időt. A gyakorlati képzés, a megfelelő jártasság megléte a képesítés 
megszerzésének elengedhetetlen, fő követelménye volt. De vajon hogyan készítették fel 
a növendékeket ezen a területen? Mit vártak el a hospitáláson egy II. osztályos tanulótól? 
Milyen megfigyelési szempontokat és gyakorlati feladatokat fogalmaztak meg a 
számukra? Milyen tapasztalatokat és élményeket szerzett a növendék az óvodáról, a 
gyerekekről? Hogyan sikerült a feladatokat a tanulónak megoldania? Az iskolai 
értesítőkből ezekre a kérdésekre nem kapunk választ. A feltett kérdések megvála- 


elemzése segít hozzá. 


A Soproni Kisdedóvónőképzö Intézet története dióhéjban (1899-1930) 


Hazánkban az 1891. XV. törvénycikk, a Kisdedóvási törvény rendezte a kisdedóvás 
ügyét. Eredményeként kötelező lett a munkába lépéshez az oklevél megszerzése. Ez- 
időtájt, a századfordulón, Sopronban a leánynevelés terén az Orsolyita Rend mellett 
az Irgalmas Rend játszott nagy szerepet. 

1899-ben az Isteni Megváltó Leányai Kongregáció igazgatója, Maráz Ferenc 
prépostkanonok a soproni tanítóképző és a kisdedóvónőképző megnyitása érdekében 
tett lépéseket. Zalka János püspök mindkét intézet egyházi nyilvánossági jellegét 
megadta az 1899/1900-as tanévtől, és erről értesítette a vallás- és közoktatásügyi 
magyar királyi minisztert is. 1900. május 1-én elkészült a rendház Fürdő utcai épü- 
letszárnya (a mai Ferenczy János utca sarkán). A város lakossága az Irgalmas Rend 
növendékeit csak , szürkéknek" nevezte, a növendékek jellegzetes szürke formaru- 
hája miatt. A kisdedóvónők tanításához, a képesítéshez az iskola az eperjesi állami 
tanítónőképző tantervét és az általuk alkalmazott tankönyveket használta. 

Az intézetben a vallásos nevelés célkitűzéseinek megfelelően kiváló szakmai 
és pedagógiai felkészültségű szerzetes-tanárnők tanítottak, az oktató-nevelő mun- 
kájukat mindenkor a modern pedagógiai elvek és módszerek alkalmazásával vé- 
gezték. (Kelényi, 1968) 

Az óvónőképzőben a tanítás az 1926/1927-es tanévig két, 1927 és 1931 között 
három, majd 1931-től négy évfolyamúvá bővült. Az iskola épülete időközben a ta- 
nulói létszámok, a tanulmányi idő megnyúlása, és az új iskolatípusok (pl: a női felső 
kereskedelmi) létesítésének következtében kicsinek bizonyult, emiatt új épület épí- 
tése vált szükségessé. Az ügyet gróf Klebelsberg Kunó kultuszminiszter is felkarolta, 
pártfogolta, pénzbeli támogatásával segítette, és 1927-ben elkészült az új épület, a 
Szent József Intézet. Ebben az épületben kapott helyet az óvónőképző, a kereske- 
delmi és az ipariskola. 

"a 
A Szent József Intézet (a kert felől) 
Forrás: Korabeli képeslap — a szerző tulajdona 


A Házszentelésre 1928. március 4-én került sor. Az ünnepségen gróf Klebelsberg 
Kunó is jelen volt, akit a kápolnaszentelési szentmise után a város díszpolgárává 
avattak. Az iskola ügyét lelkesen támogató miniszter tiszteletére később Sopron — a 
nővérek kezdeményezésére — az iskola utcanevét Fürdőház utca helyett gróf Klebels- 
berg Kunó utcára változtatta. 


Az 1931/1932-es tanév története 


Az 1931/1932-es tanév Sopron város történetének szempontjából egy különleges, 
sorsfordító, jubileumi év volt, mert 1931-ben volt a Trianont követő soproni népsza- 
vazás 10. évfordulója. Így tehát nem meglepő, hogy a nemzeti érzésekkel teli városban 
az iskola is megemlékezett az 1921-es eseményekről. Az Isteni Megváltó Leányainak 
Soproni Anyaházában Fennálló Róm. Kath. Tanító- és Óvónőképző Intézet iskolai ér- 
tesítője a népszavazás 10. évfordulójának tiszteletére írt megemlékező beszéddel kez- 
dődött. Feichtinger Mátyás igazgató írásában felidézte a népszavazás kiírását meg- 
előző eseményeket: megemlékezett a Kisboldogasszony napján Ágfalva környékén ki- 
tört harcokról, Machatschek Gyula és Szechányi Elemér hősi haláláról, erősítve ezzel 
emlékük megőrzését. Írt továbbá október 11-ről, a velencei egyezményről, mely Sop- 
ron és vidékére elrendelte a népszavazást. A város sorsát eldöntő népszavazáson 
15.343 fő a Magyarországhoz, 8.227 fő pedig az Ausztriához tartozásra szavazott, így 
Sopron és környéke Magyarország területén maradt. A korabeli törvényhozás ezért a 
Civitas Fidelissima, a Leghűségesebb város nevet adományozta Sopronnak. 

A Soproni Óvónőképző Intézetben, a vallás- és közoktatásügyi miniszter 
540-05/128-1931. számú rendelete értelmében az 1931/1932-es tanév szeptember 
9-én kezdődött és június 3-án fejeződött be. A tanításban és a módszeres eljárások- 
ban az iskola a hivatalos tantervnek és utasításnak megfelelően járt el. Havonként 
tartottak tanári rendes értekezleteket, ahol megvitatták a miniszteri rendeleteket és 
az azok végrehajtására vonatkozó tudnivalókat, a fegyelmezésre és a tanításra legal- 
kalmasabb eszközöket. A módszeres értekezleten, melyre abban a tanévben kétszer 
került sort, kijelölték a tanulmányi kirándulások időpontjait, helyszíneit, valamint 
meghatározták az írásbeli dolgozatok idejét és beosztását. Az értekezleteken a tanár- 
nők beszámoltak a más iskolákban végzett hospitálásaikról és a tanfolyamokon szer- 
Zett tapasztalataikról is. 

Novák M. Lukrécia, az óvónőképző II. osztályának osztályfőnöke, 1932 márci- 
usában a bajorországi nővérek meghívására Bambergben járt. Részt vett az ottani 
óvónőképző képesítő vizsgálatain, majd szakmai tapasztalatszerzés céljából Nürn- 
bergben több iskolát is meglátogatott. 

A tanévben hét alkalommal tartottak az iskolában osztályozó értekezleteket, ahol 
a növendékek magatartása és szorgalma volt a fő téma. Az iskolai értesítő tanúbi- 
zonysága szerint a növendékek körében nagyobb kihágás nem történt, így megro- 
vásra, intő kiadására abban az iskolai évben nem került sor. A tanulmányi eredmé- 
nyek tantárgyak szerinti kimutatása alapján az látható, hogy a II. osztály magavise- 
lete kiváló volt. A növendékek közül 30 fő volt jeles magaviseletű, és csupán egy 
tanuló került a jó értékelési kategóriába. A szorgalom tekintetében 18 főt minősítet- 
tek a tanáraik jelesre, 12 tanulót jóra és csupán! főt elégségesre. 

Az iskola nagy hangsúlyt fektetett a növendékek valláserkölcsi nevelésére. A 
gyermeknevelés hivatására készülő tanulók elé célul a családok válságos helyzetén 
való segítést is kitűzték. Megfogalmazták, hogy segíteni kell a szülőknek, és a meg- 
élhetés nehézségeinek egy részét le kell venni a vállukról. 

Az 1931/1932-es tanévben az óvónőképzőben csak a II. osztály és a IV. osztály 
működött, mert a Rendi Elöljáróság a , helyszűke miatt" csak két termet bocsátott az 
intézet rendelkezésére, ezért a helyhiány miatt az óvónőképzőben csak kétévente tud- 
tak első osztályt indítani. A II. osztály ugyanakkor az adott évben nagy létszámú volt. 
Az év elején beiratkozott tanulók létszáma 34 fő volt, ebből év közben 3 fő kimaradt. 
Így a második év végén vizsgát tett és felsőbb osztályba lépő diák 31 volt. A IV. osz- 
tály kis létszámú volt, mindössze 5 főből állt, és ők az év végén is öten maradtak. 

A tanulói statisztika szerint a tanulók száz százaléka magyar anyanyelvű volt, 
nyelvtudásuk szerint a II. osztályosok közül 24 lány csak magyarul, míg 7 fő magya- 
rul és németül is beszélt. A IV. osztályból senki nem tudott más nyelven, csak ma- 
gyarul. Ezek az arányok talán nem meglepőek. A tanulók születési hely szerinti meg- 
oszlása alapján a II. osztályban többen is voltak olyanok, akik Sopron vármegyében 
látták meg a napvilágot. Ott, ahol élő nyelvként jelen volt a német, talán a családban 
is több diák hozzátartozói beszélték, így például Sopron, Bánfalva, Felsőpulya, Né- 
metújvár, Szárazvám, Márcfalva településeken. 

A IV. osztályos növendékek ugyanakkor mindannyian távolabbi, német nyelvi 
környezettel vélhetően nem nagyon rendelkező vármegyében, Vas, Pest, Komárom, 
Gömör, illetve Zemplén vármegye területén születtek. 

A tanulók szüleinek foglalkozás szerinti megoszlása esetében kimutatható, hogy 
legnagyobb számban az önálló iparos (6), a köztisztségviselő (4), magántisztségvi- 
selő (2-1), az önálló gazda (4--1), valamint a postás (4) munkakörből kerültek ki. 
Nyugdíjasként taníttatta a gyermekét 2--1 szülő, és 1-1 fő tanár, tanító, katona, gaz- 
dasági alkalmazott, önálló kereskedő is volt a szülők között. 

A tanulók tanulmányi eredményeinek áttekintésekor látható volt, hogy a II. osz- 
tályban 20 különféle tantárgyat tanultak, a tanulás eredményét tanáraik az év végén 
mindenütt osztályzattal értékelték. A II. osztály osztályfőnöke, Novák M. Lukrécia 
okleveles rendes tanár, az Önképzőkör tanári vezetője, az iskolai könyvtár őre volt, 
aki mennyiségtant és háztartástant is tanított heti 2 órában. 

A IV. osztályban a gyakorló évben már csak 3 tárgy zárult értékeléssel: az óvodai 
gyakorlat, melyből 4 fő jelest és 1 fő jót szerzett, a zene, melyet 3 fő jelessel, 2 fő 
pedig jóval zárt, és a rajz, melyből egy diák jót, a többiek pedig jelest kaptak. Az 
óvodai gyakorlat a tantárgyak között végig kísérte a teljes tanulmányi időt. A vizs- 
gált 1931/1932-es tanévben a IV. osztályban a tanulók , gyakorlati kiképzése" inten- 
zív egyéni foglalkozást jelentett. A foglalkozásokat a II. és a IV. osztályban az óvó- 
nőképző és gyakorló óvója, Bóna M. Rozália okleveles óvónő irányította, a külső 
óvodák vezetőivel történt megbeszélés alapján. Ő tanította a Játékdélutánok vezetése 
és a Kisdedmunka vezetése nevű tantárgyakat is, heti 2-2 órában. A jelöltek munkáját 
az igazgató, a pedagógia tanára és a gyakorló óvó vezetője mindvégig figyelemmel 
kísérte. Abban a tanévben január-február hónapban a jelöltek az Erzsébet kórházban 
is voltak gyakorlaton, ahol Graeser Vilmos gyermekorvos irányította a munkájukat. 
A tanulók az anya- és csecsemővédelem területéről is szereztek tapasztalatokat, és a 
napközi otthon munkájába is bekapcsolódtak. Feladatuk volt továbbá, hogy az év 
során, a szabadidejükben gyermekjátékokat, gyermekdalokat és foglalkozási terve- 
ket is gyűjtsenek. Ezeken a területeken a megfelelő jártasság megszerzése a képesítés 
megszerzéséhez elengedhetetlen, fontos követelmény volt. Az 1932. június 23-án 
megrendezett óvónői gyakorlati képesítési vizsgálat tárgyai: az óvodai gyakorlat, az 
ének és a zene voltak. 

Az óvodai gyakorlat követelményeiről, a menetéről azonban az iskolai értesítő 
sajnos, nem szolgáltat semmiféle adatot, bővebb információt. Kutatásom során igye- 
keztem feltárni, hogy mit vártak el a hospitálásokon a tanulóktól? A tanárok milyen 
megfigyelési szempontokat és gyakorlati feladatokat fogalmaztak meg a számukra? 
Hogyan sikerült ezeket a feladatokat a tanulóknak megoldani? Milyen tapasztalato- 
kat és élményeket szereztek az növendékek az óvodáról, a gyerekekről? A feltett 
kérdések megválaszolásához a forráskutatás és a véletlen volt a segítségemre. Az 
adott év II. osztályában tanuló növendékek gyakorlati munkájának feltérképezésé- 
hez, a megfogalmazott kérdések megválaszolásához egy korabeli hospitálási füzet 
megtalálása, annak feljegyzései és elemzésük segített hozzá. 

Egy hospitálási napló az 1931/1932-es tanévből 


A Soproni Óvónőképző Intézetben az óvodai gyakorlathoz a növendékek egy, a ta- 
nítóképzők számára összeállított és kiadott nyomtatott füzetet használtak. A füzetet, 
a hospitáláshoz szükséges követelményekkel, Fekete János tanítóképző-intézeti ta- 
nár állította össze, és a kiadványt 1931-ben a Dunántúl Pécsi Egyetemi Könyvkiadó 
és Nyomda R-t. adta ki Pécsett. A bolti ára 60 fillér volt. 

A hospitálási napló első oldalán volt hely a füzet vezetőjének a neve, valamint 
az osztálya feltüntetésére, és ugyanott megtalálható volt egy összefoglaló táblázat, 
melyben azt vezették, hogy melyik hónapban, mely napon hospitált a növendék, mi 
volt a kitűzött feladata, mikor, melyik napon mutatta be az írásos feljegyzéseit az 
elvégzettekről, és hogy végül milyen érdemjegyet kapott. 

A hospitálási napló szerzője a tanulóknak megfogalmazott követelményeket, fel- 
adatokat, a pontos, egyértelmű füzetvezetéssel kapcsolatos tudnivalókat a napló ele- 
jén, az első nyolc oldalon közölte. A füzet ezen része, a részletes tartalmi és formai 
elvárások megfogalmazásával nagyban segítette a füzetvezetést, a tartalom és kül- 
alak tekintetében egyaránt gondos, igényes munka elkészítését. Bár a nyomtatott fü- 
zetben található teendők gyakorlóiskolai elvárások voltak, és ez nem is meglepő, 
hiszen ez a napló eredetileg a tanítóképzésben tanulók számára készült, de az óvó- 
nőképző intézeti diákoknak is nagy segítséget nyújtott az óvodai gyakorlati munká- 
jukhoz. Ezt igazolja az általam feldolgozott füzet tartalmának az elemzése is. 

A gyakorlóiskolába látogató növendékek teendői cím alatt a napló második ol- 
dalán a szerző részletesen tárgyalta a tanulók a hospitáláson elvégzendő feladatait, 
teendőit. Ez alapján az első feladat az előkészület, mely a pedagógiatanár által ki- 
adott tétel bejegyzése a naplóba, a kiadott feladat átgondolása, a tanultak és az előző 
napi hospitáló feljegyzéseinek az átolvasása, a folyamatosság biztosítása érdekében. 
A gyakorló növendékeknek játékkal, mesével kellett készülniük a foglalkozások kö- 
zötti szünetekre. Mindig pontosan kellett megjelenni a gyakorló intézményben, leg- 
alább negyed órával a tanítás megkezdése előtt. A diáknak a tanárától kapott felada- 
tot be kellett jelenteni, és annak elvégzéséhez engedélyt kellett kérnie a gyakorlatve- 
zetőtől. Feladata volt a segítségnyújtás, a gyermekek fogadása, az öltözékük ellen- 
őrzése, ügyelés a rendre és a tisztaságra. Ezután a további teendők is megfogalma- 
zásra kerülnek. A hospitálás alkalmával, ha reggel volt még erre idő, a tanulónak 
foglalkoznia kellett a gyerekekkel. Érdeklődnie kellett a környezete iránt, és megfi- 
gyeléseket végzett. Az udvaron is kellett foglalkoznia a gyerekekkel, és ott is anya- 
got gyűjtött. A tanítóképzősöknek írt útmutatás szerint az órák alatt a hospitáláson 
részt vevő diáknak meg kellett figyelnie a tanítás és a nevelés munkáját, és egy fog- 
lalkozás menetét részletesen is le kellett írnia. Mindenben a gyakorlóiskola vezető- 
jének a rendelkezésére kellett, hogy álljon, elvárás volt, hogy az ő segítségére legyen. 
Semmi esetre sem volt szabad testi fenyítést alkalmaznia. A hospitálási naplót a gya- 
korlat vezetőjével láttamoztatták a diákok, és a következő napon azt a pedagógia 
tanárának beadták. A naplóban a teendők tételes felsorakoztatása után a helyi szoká- 
soknak megfelelő kiegészítésekre is találunk üres helyet. 

A füzet vezetésével kapcsolatban egy olyan, általános naplóvezetési mintát is 
közölt a szerző, mely egy, az írásos feljegyzések felépítését gyakorlatiasan bemutató 
sablon. Az egyes pontok címe alatt magyarázattal, kiegészítésekkel ellátva, hogy mit 
vár el a tanulótól, mi kerüljön majd az adott helyre. Például: ,, b.) A feladat megol- 
dása" címszó alatt kiemelte, hogy ne a tankönyvből megtanultakat másolja le a nö- 
vendék, hanem a saját átélt és szerzett tapasztalatait jegyezze le. Azt írta még útmu- 
tatásként, hogy a ,, c.) Különös észrevételeim" cím alatt kerüljenek feljegyzésre az 
egyéb, érdekes, a későbbi okulást segítő, szolgáló további feljegyzések és megfigye- 
lések. A mintában található ,, d.) A különösen megfigyelt tanítás menete" pont alatt 
kifejtett elvárások konkrétan iskolára vonatkozók voltak, ezért az óvónőképzésben 
ezt nem alkalmazták, ilyen pontot a füzetben a tanuló által készített feljegyzéseknél 
éppen ezért nem találunk. 

A következő, ,, Jegyzet" címszó alatt a szerző meghatározta, hogy a naplóveze- 
téshez az írás ceruzával vagy tintával történjen, és figyelmeztette a diákokat, hogy 
tilos az írószereket váltogatni. Felhívta a figyelmet arra, hogy a külalak kialakításá- 
nál és a fogalmazásnál kerülendő a pongyolaság, elvárt volt viszont a gondos, átte- 
kinthető kidolgozás, a címek kiemelése és aláhúzása. Az esetleges javítások, észre- 
vételek számára 4 cm margót kellett biztosítani. A naplóvezetés formai, esztétikai 
kritériumainak a megfogalmazása egyértelműen és hangsúlyosan a gondos, igényes 
munkára való nevelést szolgálta. 

A gyakorlati munkához a megfigyelésekhez a szerző mintaként 52 különféle fel- 
adatot fogalmazott meg, melyek a hospitálások alkalmával a fő feladatokat képez- 
hették. Ezek a gyerekekre, a viselkedésükre, a tulajdonságaikra, a szokásaikra, az 
egymás közötti kapcsolataikra, a tanítókra, a módszereikre, a szemléltetési, a fegyel- 
mezési módokra, az iskolai dokumentáció megismerésére, az iskola felszereltségére 
vonatkoztak. Néhány feladat a szülőkre, a gyermekek egészségére, a gyermeki te- 
hetségre vonatkozott, és lehetőséget adott arra is a hospitálónak, hogy megfigyelje: 
miként hatnak az ünnepek a gyermekekre. 

Az általános minta tehát segítséget nyújtott az egységes füzetvezetéshez, és jelen 
esetben, az általam vizsgált forrás lapjain az óvónőképzéshez igazítva került alkal- 
mazásra. Az írásos feladatokra vonatkozó tartalmi elvárás és felépítés így a követke- 
zőképp módosult: a cím: 1. Hospitálásom és a dátum állt legfelül, ez alatt a Fő fel- 
adat címe, majd a feladat megoldása, és a szerzett tapasztalatok leírása szerepelt, 
majd, külön sorban a ,, Különös észrevételeim" cím alatt további tanulságos feljegy- 
zések és megfigyelések következtek. Végül egy új elem is bekerült az elvárások 
közé: a ,, Segítettem " rész, ennél a résznél a tanulónak dokumentálni kellett minden 
olyan tevékenységet, amelyet a hospitálás során, a gyermekgondozás terén elvégzett. 
A részletes útmutatót követően a füzetben a hospitálásokra, feljegyzésekre biztosított 
üres, oldalszámjelölés nélküli oldalak találhatók, ahová a tanulók a feladataikat, a 
megfigyeléseket, a tapasztalataikat és észrevételeiket rögzíthették. 

A következőkben egy, az óvónőképzőben akkor II. osztályos tanuló által készí- 
tett hospitálási napló 1931/1932-es tanévben írt, négy hospitálás tapasztalatait és 
körülményeit rögzítő feljegyzéseit mutatom be. A hospitálási füzet külalakja szép, a 
tanuló az elvárásoknak megfelelően a naplót gyöngybetűkkel vezette. Az itt-ott 

előforduló helyesírási hibákat a gyakorlatvezetője precízen, grafit ceruzával, fino- 
man jelölte, folyamatosan javította. A fő feladat, a követelmények szerint, minden 
esetben aláhúzással került kiemelésre. 

A hospitálási naplóban a feladatok megvalósítása, a tapasztalatok közlése mel- 
lett mindig találunk , Különös észrevételeket" és a , Segítettem" címszó alatt is fel- 
jegyzéseket. 

A naplót olvasva feltárul a múlt, képet kaphatunk az adott időszak óvodai gya- 
korlathoz kiadott feladatairól és megvalósításukról. Az adott évben a tanuló fő fel- 
adatai, a hospitáláson történt megfigyelések fő kérdései, témái a következők voltak: 


1. alkalom: Milyen a gyermekek viselkedése egymás között? (1931. szeptember 26.) 
2. alkalom: Szemléltetés a kisdedóvóban (1931. november 3.) 

3. alkalom: A gyermekek képzelete milyen irányba fejlődik? (1931. december 10.) 
4. alkalom: Mennyire van meg a gyermekekben a részvét érzelme? (1932. április 22.) 


A feljegyzés tanúsága szerint a II. osztályos növendék nagy izgalommal készült az első 
hospitálására. A lejegyzett sorok a várakozás és a megfelelés kételyeivel kezdődnek: 

,, . hogyan fogadnak majd a gyerekek, lesz-e bizalmuk hozzám. Tudok-e majd 
velük elcsevegni, beletalálom-e magamat szerepembe? 

Tudok-e jó és szigorú is lenni, kedves, bizalomgerjesztő, meg tudom-e magamat 
szerettetni ezekkel a csöppségekkel. Egy kis lámpalázzal léptem át az óvoda küszö- 
bét." (Hospitálási napló, 1931.09.26. o. n.) 

A tanuló az óvodában a feladatának megfelelően játszott a gyermekekkel, meg- 
tornáztatta őket, mindenre igyekezett odafigyelni. Megfigyelte a kedvesnővér mun- 
káját, segédkezett a gondozási feladatokban, reggel felsegítette a gyerekek kötény- 
kéit, a tízórai alatt és a hazamenetelkor a kabátfelvételnél és a sorba állításnál tevé- 
kenykedett, amiről a , Segítkeztem" részben olvashatunk. A gyermekek egymás 
közti viselkedését, az óvodában a délelőtt folyamán történteket, a tapasztalatokat 
részletesen lejegyezte. 

,, ...d. kedvesnővér megkezdte az oktatást. Nagyon megfigyeltem a csöppségek 
minden mozdulatát, mely alkalommal azt tapasztaltam, hogy a gyermekek termé- 
szete, jelleme nagyon különbözőek. Van köztük illedelmes, szófogadó, jólelkű, ki tár- 
sával mindenét megosztaná, vannak megint csintalan, kevésbé jólelkű, és irigy ter- 
mészetek is. Úgy általában eléggé jó pajtások, egymáson szívesen segítenek, és nyu- 
godtan eljátszanak egymással." (Hospitálási napló, 1931.09.26 o. n.) 

A , Különös észrevételeim" részben a diáklány a nap folyamán szerzett észrevé- 
telei közül a szülői nevelés és a gyermeki viselkedés összefüggését és a gyermekek 
egymástól való különbözőségét emelte ki. 

,, Tapasztaltam, hogy a gyermekeken rögtön meg lehet állapítani, milyen nevelés- 
ben részesítik szüleik. ... Nagyon különböznek egymástól szellemi tekintetben is. Van- 
nak könnyű felfogásúak, kik gyorsan megtanulnak mindent, míg ellenben a másik még 
meg sem érti, hogy miről van szó. Ez utóbbiakkal persze sokat kell vesződni és bizo- 
nyos nagy adag türelemre van szükség. " (Hospitálási napló, 1931.09. 26. o. n.) 

A második hospitálás fő feladata a szemléltetés megfigyelése volt. A feljegyzés 
szerint a füzet írója nagy örömmel ment ismét az óvodába, ahol nagyon jól érezte 
magát. Ezen a napon a rossz idő miatt kevés gyermek volt az intézményben. 

,, Örömtelt szívvel vártam azt a napot, melyen ismét megjelenhettem a kisded- 
óvóban. Annyira tudok gyönyörködni a kicsikék csacsogásában, játékaikban, hogy 
már egész otthonosan érzem magamat közöttük és valóban oly kellemes nekem az ő 
társaságuk. " (Hospitálási napló, 1931.11.03. o. n.) A napló szerint ezen a napon a 
hospitáló labdázott a fiúkkal. Az óvónő az ima után mesélt, a mese egyes részleteit 
a táblára rajzolva szemléltette. A jóra nevelés érdekében a Mikulás eljövetelét is 
előre vetítette, és a táblára a Mikulást is felrajzolta. A táblára rajzolás, az ilyen mó- 
don történő szemléltetés abban az időben mindennapos gyakorlat volt az óvodában. 
Az iskolában is használt tábla és a kréta az óvodai felszerelés részét is képezte. A 
tanuló a , Különös észrevételek" részben kiemelte, hogy a gyermekek figyelmét a 
táblára rajzolással lehet a legjobban lekötni. 


A harmadik hospitálás fő feladata annak a megfigyelése és feltérképezése volt, hogy 
a gyermekek képzelete milyen irányba fejlődik. December, a Mikulás utáni időszak 
lévén a délelőtti foglalkozások a várakozás, a Kisjézus eljövetele körül forogtak. A 
nagyok a foglalkoztatóban angyalkakosárkákat készítettek, a kicsik a másik helyiség- 
ben a táblákra rajzolhattak. Aki nem fért a táblához, az játszott a hospitáló tanulóval. 
Erre az óvodai délelőttre a kissé iskolás jelleg volt a jellemző. A vers betanítása, a 
foglalkozás utáni tíz perces szünet, a foglalkozások végét jelző csengő is ezt mutatták. 

, Mikor már sokan voltak, megkezdődött a foglalkozás. Vers betanítás volt. A 
versnek nem barátjai, inkább hallgatnak egy kis mesét. Mikor már tudtak valamit, a 
gyermekek öröme a tízperces szünet következett. 

(...) A tízpercnek vége, újból megkezdődik a komoly munka. Most tanulnak tornát 
a Jézuskának. Egyszer csak megszólalt a csengő, mely a tanítást befejezését jelezte. " 
(Hospitálási napló, 1931.12.10. o. n.) 

Az óvóképzős növendék a gyermeki képzelet alakulását feltáró feladatot a gyer- 
mekeket egyenként megszólító meséltetéssel is igyekezett kibontani. Ennek eredmé- 
nyeként az adott napon a gyermeki képzelet és az ismert mesék fantáziával való ke- 
veredését mutató történetek kerültek lejegyzésre. 

, A Karcsi elmondta, hogy egy cica elment az erdőbe és ott volt egy farkas, ami 
megette azt a kis cicát amit előbb mondtam, csakhogy keresték a cicát, de nem talál- 
ták. Tudja néni aztán arra jött egy vadász, aki meglőtte a farkast, és egy nagy követ 
fektetett a hasába. Már vége is van kérdeztem? Karcsikám már hallottad ezt a mesét? 
A Karcsi rám néz és azt mondja dehogy is. " (Hospitálási napló, 1931.12.10. o. n.) 

A délelőtt során a tanuló megtapasztalta, hogy a gyermeki képzelet mindenkiből 
mást hív elő: voltak gyerekek, akik lelkesen, a saját képzeletükre is hagyatkozva me- 
séltek, de voltak olyanok is, akik ezt a kérést elutasították. A nap során többször előke- 
rült a Jézuska és az ajándék, amit karácsonykor csak a jó gyermekek kaphatnak majd. 

A , Különös észrevételeim" részben található leírás szerint a tanuló úgy látta, és 
meg is állapította, hogy a gyermekek magaviselete az ünnep közeledtével a figyel- 
meztetések és az érzelmi ráhangolódás hatására egyre javul. 


25 


Óvónőképzés, óvodai hospitálás-gyakorlat az 1930-as évek elején 


Az 1931/1932-es tanévben a tanuló negyedik hospitálásának a fő feladata annak 
a megfigyelése volt, hogy mennyire van meg a gyermekekben a részvét érzése. A 
hospitáló a tízóraizás ideje alatt megfigyelte, hogy a gyermekek ezen a területen sem 
egyformák, nem mindenki viselkedik ugyanúgy. Voltak a csoportban barátkozób- 
bak, olyan gyermekek, akik még a cukorkát is megosztották egymással. Észrevette, 
hogy különösen a testvérekre jellemző az egymás iránti szeretet és részvét érzése: 

, A gyermekben a részvét érzelem már ki van fejlődve. Minden egyes gyermekben 
különböző mértékben. Különösen a testvéreknél lehet észrevenni, hogy mennyire sze- 
retik egymást és mennyire fáj nekik, ha az egyik bemehet a foglalkozóba, a másik 
nem." (Hospitálási napló, 1932.04.22. o. n.) 

A tanuló a gyermeki részvét érzésére irányuló feladat elvégzését részletesen le- 
jegyzett megfigyeléseivel támasztotta alá. A hospitálásokon végzett megfigyelések, 
közös játékok, az elvégzett feladatok és az ezekről készített írásos tanulói beszámo- 
lók hiteles betekintést engednek az adott időszak óvodai gyakorlatába is. 


Összegzés 


A Soproni Óvónőképző Intézetben, az 1931/1932-es tanévben a tanulók óvodai hos- 
pitálásához, az írásos dokumentáció elkészítéséhez egy nyomtatott, eredetileg a ta- 
nítóképzés számára összeállított hospitálási napló állt rendelkezésre. A részletes út- 
mutatóval ellátott füzet némi átalakítással vált az óvónőképzőben az óvodai gyakor- 
lathoz jól alkalmazhatóvá. A tanulmányomban bemutatott naplóban található tanulói 
feljegyzések igazolták, hogy a naplóvezetési mintát, a feladatokat, a füzetben talál- 
ható nyomtatott vezérfonalakat szem előtt tartva a pedagógia tanára azt az óvodához 
igazította. A II. osztályos tanuló feladatai így a gyermekek sokoldalú megismerését, 
valamint az óvoda, az óvónő gyakorlati, módszertani munkájának a megfigyelését 
segítették. Az elemzett első négy hospitálás, a tanulói tapasztalatok, a leírt élmények 
és különös észrevételek alapján látható volt, hogy a vizsgált időszakban a füzetet 
vezető növendék mindenben igyekezett megfelelni a feladatainak, igényes, szép fü- 
zetvezetésével is mintát állítva az utókornak. A korabeli forrás alátámasztotta, hogy 
a Soproni Óvónőképzőben az óvodai gyakorlatok tervszerűen, a tanulóktól igényes 
munkát elváró módon, és megfelelő, folyamatos szakmai felügyelettel történtek. 

